Velické pleso v pozadí so Sliezskym domom a asfaltovou cestou z Tatranskej Polianky
**Horský hotel „Sliezsky dom"** je horský hotel postavený vo Velickej doline na úpätí Gerlachovského štítu, nad Velickým plesom vo Vysokých Tatrách.

Dejiny
------

Prvá chata nad Velickým plesom bola Blasyho chata, postavená na severovýchodnom brehu iniciatívou Eduarda Blasyho, ktorý bol riaditeľom Starého Smokovca. Budovu, postavenú v roku 1871, o dva roky neskôr zmietla lavína. V roku 1895 Uhorský karpatský spolok na juhozápadnom brehu Velického plesa vybudoval chatu Sliezsky dom. Chata bola stavebne rozšírená v rokoch 1908 a 1943, ale v roku 1962 vyhorela. Na jej miesto bol o šesť rokov postavený súčasný horský hotel. Ide o najvyššie položený horský hotel na Slovensku, ktorý po kompletnej rekonštrukcii v roku 2010 ponúka milovníkom hôr novozariadené priestory v typickom tatranskom štýle s wellness službami.

Inou chatou bola Hunfalvyho chata postavená v rokoch 1876 až 1878 na *Vyšnej Velickej poľane* vďaka Uhorskému karpatskému spolku. Kamenno-drevená budova mala kuchyňu, svetlo, nocľah, verandu a kachle. Po otvorení Sliezskeho domu slúžila iba ako záložná chata v prípade preplnenia nového objektu. Po zničení požiarom v roku 1913 z chaty zostali len základy, viditeľné z Tatranskej magistrály. Chata niesla meno geografa pochádzajúceho z Veľkého Slavkova – Ján Hunfalvy (1820 – 1888).

### Návšteva Jána Pavla II.

Na Sliezskom dome oddychoval aj pápež Ján Pavol II. pri druhej návšteve Slovenska v roku 1995. Na požiadanie Horskej služby 3. júla 1995 dokonca posvätil horolezecké lano a čakan, symboly záchranárskej činnosti. Na Sliezskom dome vysvätil aj drevený kríž, ktorý osadili na jeho počesť. Osobne sa tu s ním mohla stretnúť len hŕstka ľudí, jeho návšteva bola tajná a bez vstupu pre verejnosť.

Róbert Burger, syn chatára na Sliezskom dome, o návšteve tohto vzácneho človeka povedal: „Pre dôkladné prípravy, stres a všetky bezpečnostné opatrenia si človek v tom momente ani nedokázal presne uvedomiť, s akým veľkým človekom a na akom významnom poste sa stretáva. S odstupom času prichádzam na to, že najviac ma oslovil a stále oslovuje jeho vnútorný pokoj, ktorý si so sebou priniesol. Napriek pokročilému veku, dlhej a namáhavej ceste plnej programu, nie najlepšiemu zdraviu a nie najlepšiemu počasiu vo Vysokých Tatrách, vyžaroval z tohto svätého človeka vnútorný pokoj."

Súčasnosť
---------

V súčasnosti je Sliezsky dom prebudovaný na štvorhviezdičkový horský hotel, unikátny najmä svojou polohou, ktorá umožňuje výstup priamo na najvyšší vrchol Slovenska, Gerlachovský štít. Po kompletnej rekonštrukcii ponúka hotel ubytovanie v 36 izbách a 8 apartmánoch, ktoré vychádzajú z pôvodnej historickej dispozície budovy. Sliezsky dom disponuje aj hotelovou reštauráciou. K horskému hotelu patrí aj letná terasa s výhľadom na Velickú dolinu. 

Na Sliezsky dom je pre ubytovaných hostí možné sa za poplatok počas leta dostať aj autom, treba si len zavolať na recepciu a overiť voľné parkovacie miesta. Hotel ponúka hosťom aj bezplatný vývoz z parkoviska v Tatranskej Polianke vlastným terénnym autom. Počas zimnej sezóny je hotel dostupný len prostredníctvom snežného skútra, ktorý hotelový personál zabezpečí pre prichádzajúcich hostí.

Pre turistov nie je možné sa na Sliezsky Dom dostať inak ako pešo, transport pre turistov tu kedysi prebiehal, ale už je zakázaný.

Turistické trasy
----------------

* po  zelenej značke:
	+ z Tatranskej Polianky popri Velickom potoku ku Velickému plesu a ďalej na sedlo Poľský hrebeň.
	+ z Tatranskej Polianky na Velické pleso: ↑ 1:45 hod.; ↓ 1:15 hod.
	+ z Velického plesa na sedlo Poľský hrebeň: ↑ 2:00 hod.; ↓ 1:30 hod.
* po  červenej značke:
	+ Tatranskou magistrálou z Batizovského plesa cez Gerlachovský hrebeň ku Velickému plesu, odtiaľ ďalej na Hrebienok.
	+ z Batizovského plesa ku Velickému plesu: ↑ 1:00 hod.; ↓ 1:00 hod.
	+ z Velického plesa na Hrebienok: ↑ 2:05 hod.; ↓ 2:20 hod.
* po  žltej a  zelenej značke:
	+ zo Starého Smokovca, cez rázcestie *Nad Zrubami*, kde sa pripojí  modrá značka z Tatranských Zrubov a cez rázcestie *Velická poľana* kde sa pripojí  zelená značka z Tatranskej Polianky.
	+ zo Starého Smokovca  žltou značkou k rázcestiu *Nad Zrubami* ( + ): ↑ 1:35 hod.; ↓ 0:55 hod.
	+ z rázcestia *Nad Zrubami* ( + )  žltou značkou k rázcestiu *Velická poľana* ( + ): ↑ 0:45 hod.; ↓ 0:30 hod.
	+ z rázcestia *Velická poľana* ( + )  zelenou značkou k horskému hotelu Sliezsky dom: ↑ 0:20 hod.; ↓ 0:20 hod.

Galéria
-------

* Sliezsky dom v roku 1900Sliezsky dom v roku 1900
* Sliezsky dom v roku 1902. Na pravej strane s červenou strechou je Hunfalvyho chataSliezsky dom v roku 1902. Na pravej strane s červenou strechou je Hunfalvyho chata
* Sliezsky dom v roku 1911Sliezsky dom v roku 1911
* Sliezsky dom v roku 1949Sliezsky dom v roku 1949

Kontakt
-------

* Telefón: (+421) 911 882 879
* E-mail: recepcia@sliezskydom.sk
* Adresa: Sliezsky dom, 059 82 Tatranská Polianka

Iné projekty
------------

Commons
* Spolupracuj na Commons Commons ponúka multimediálne súbory na tému **Sliezsky dom**

Externé odkazy
--------------

* Stránka Sliezskeho domu
* Možnosť on-line rezervácie

| * z
* d
* u
Tatranské horské chaty |
| --- |
| Belianske Tatry | 
* Chata Plesnivec

 |
| Vysoké Tatry | 
* Bilíkova chata
* Chata pod Rysmi
* Chata pod Soliskom
* Chata pri Popradskom plese
* Chata pri Zelenom plese
* Majláthova chata
* Rainerova chata
* Skalnatá chata
* Sliezsky dom
* Zamkovského chata
* Téryho chata
* Zbojnícka chata

 |
| Západné Tatry | 
* Ťatliakova chata
* Žiarska chata

 |
| Zaniknuté chaty | 
* Važecká chata
* Nedobrého chata
* Furkotská chata
* Jozefova chata
* Hincova koliba
* Blasyho chata
* Hunfalvyho chata
* Guhrova chatka
* Útulňa v Slavkovskej doline
* Ruženina chata
* Chata Kamzík
* Egidova chata
* Chata pri Šalviovom prameni
* Votrubova chata
* Kežmarská chata
* Chata v Kôprovej doline
* Chata na Poľane pod Vysokou
* Horský hotel Hrebienok
* Mühlmannova chata

 |